பண்ணை விலங்குகளுக்கான உலக தினம்

பண்ணை விலங்குகளுக்கான உலக தினம் (World Day for Farmed Animals அல்லது WDFA) என்பது ஒவ்வொரு ஆண்டும் உணவுக்காகக் கொல்லப்படும் 83 பில்லியன் நில விலங்குகள் மற்றும் கணக்கிட முடியாத டிரில்லியன் கணக்கான கடல் விலங்குகளுக்காக துக்கம் அனுசரித்து, அவற்றை நினைவுகூரும் ஒரு சர்வதேச விழிப்புணர்வு பிரச்சாரமாகும். அகிம்சை மற்றும் விலங்கு நலனை வலியுறுத்திய மகாத்மா காந்தியின் பிறந்த நாளான அக்டோபர் 2 அன்று இது ஆண்டுதோறும் அனுசரிக்கப்படுகிறது. தொழிற்துறை விலங்கு வளர்ப்பு குறித்து பொதுமக்களிடையே விழிப்புணர்வை ஏற்படுத்துவதையும், நிலையான உணவு முறைகளுக்கான வழிமுறைகளை ஆதரிக்கும் நோக்கத்தோடு WDFA இதனை நடத்தி வருகிறது. இதே நாள் உலகம் முழுவதும் சர்வதேச அகிம்சை தினமாகவும் அனுசரிக்கப்படுகிறது.

 வரலாறு 
பண்ணை விலங்குகளுக்கான உலக தின அனுசரிப்பு முதன் முதலில் 1983-ம் ஆண்டில், யூதப் பெரும் இன அழிப்பில் இருந்து தப்பிப் பிழைத்தவரும் விலங்குரிமைப் போராளியுமான அலெக்ஸ் ஹெர்ஷாஃப்ட் என்பவரால், வாஷிங்டன், டி. சி. நகரினை தன்னகமாகக் கொண்ட இலாப நோக்கற்ற அமைப்பான 'ஃபார்ம் அனிமல் ரைட்ஸ் மூவ்மென்ட்' என்ற அமைப்பின் மூலம் நிறுவப்பட்டது. உண்மையில் 'உலகப் பண்ணை விலங்குகள் தினம்' என்று தொடங்கப்பட்ட இந்த இயக்கம், ஆண்டுதோறும் இறைச்சிக்காக வளர்க்கப்படும் மில்லியன் கணக்கான விலங்குகளை நினைவுகூர்ந்து துக்கம் அனுசரிக்கவும், தொழிற்துறை விலங்குப் பண்ணைகள் மற்றும் பிற செறிநிலை விவசாய முறைகளில் உள்ள விலங்குகளின் வாழ்க்கை நிலைமைகள் குறித்து கவனத்தை பொதுமக்களிடையே ஈர்த்தும், உணவுக்காக விலங்குகளைக் கொன்று பயன்படுத்துவதை முடிவுக்குக் கொண்டுவரும் நோக்கத்துடன் நிறுவப்பட்டது. ஆரம்பத்தில் அமெரிக்காவில் அடித்தள அளவிலான செயல்பாடுகளை மட்டுமே மையமாகக் கொண்டிருந்த இந்த அனுசரிப்பு, படிப்படியாக தனது நோக்கத்தில் விரிவடைந்து சர்வதேச அங்கீகாரத்தைப் பெற்றது. அது முதல், விலங்குகளை உணவாகக் கொள்வதை முற்றிலுமாக முடிவுக்குக் கொண்டுவருவதற்கான விழிப்புணர்வை பொதுமக்களிடையே ஏற்படுத்தும் நோக்கில் கல்வித் திட்டங்கள் மற்றும் அரசாங்க அறிவிப்புகள் உட்பட பல்வேறு வகையான பொது ஈடுபாடுகளுடன் இவ்வமைப்பு தொடர்புடையதாக உள்ளது.

 இவற்றையும் காண்க 
 உலக விலங்கினவாத ஒழிப்பு நாள்
 உலக விலங்கு நாள்
 உலக மீன்பிடி ஒழிப்பு நாள்
 உலக ஆய்வக விலங்குகள் நாள்
 உலக சைவ உணவு நாள்
 உலக நனிசைவ நாள்

 மேற்கோள் தரவுகள் 

பகுப்பு:அக்டோபர் சிறப்பு நாட்கள்
பகுப்பு:விலங்குரிமை